SABUY ตั้งเป้าปี 64 รายได้โต 25% วางงบ 800 ลบ. ลงทุนเปิดธุรกิจใหม่ต่อเนื่อง
SABUY ตั้งเป้าปี 64 รายได้โต 25% วางงบ 800 ลบ. ลงทุนเปิดธุรกิจใหม่ต่อเนื่อง สร้างผลประกอบการเติบโตอย่างมั่นคง
SABUY ตั้งเป้าปี 64 รายได้โต 25% วางงบ 800 ลบ. ลงทุนเปิดธุรกิจใหม่ต่อเนื่อง สร้างผลประกอบการเติบโตอย่างมั่นคง
12 พ.ค. 2564

นายชูเกียรติ รุจนพรพจี ประธานเจ้าหน้าที่บริหาร บริษัท สบาย เทคโนโลยี จำกัด (มหาชน) หรือ SABUY เปิดเผยว่า  บริษัทฯ มีความยินดีที่จะรายงานผลประกอบการไตรมาส 1/2564 ซึ่งบริษัทฯมีรายได้จากการขายและให้บริการของบริษัทฯ กว่า 374 ล้านบาท เพิ่มขึ้น 3.7 ล้านบาท หรือคิดเป็น 1 % เมื่อเทียบกับช่วงเดียวกันของปีก่อน มีกำไรขั้นต้น 180 ล้านบาท เพิ่มขึ้นจากช่วงเดียวกันของปีก่อนคิดเป็น 5.3% และมีกำไรสุทธิ 34 ล้านบาท เพิ่มขึ้นจากช่วงเดียวกันของปีก่อนที่ 29 ล้านบาท คิดเป็น 14.5% ซึ่งสอดคล้องกับกำไรขั้นต้นที่ปรับเพิ่มสูงขึ้น
ประกอบกับการบริหารจัดการต้นทุนในส่วนค่าใช้จ่ายในการบริหาร ทำให้สามารถสร้างผลประกอบการได้ดี และรายได้ที่เพิ่มขึ้นมาจากการขายสินค้าผ่านตู้จำหน่ายสินค้าอัตโนมัติ โดยตู้จำหน่ายสินค้าอัตโนมัติของบริษัทฯ ณ วันที่ 31 มีนาคม 2564 มีจำนวนเท่ากับ 5,876  ตู้ แม้ว่าบริษัทฯ จะได้รับผลกระทบจากวิกฤติการแพร่ระบาด COVID-19 ที่ส่งผลให้ยอดจำหน่ายผลิตภัณฑ์ประเภทเครื่องดื่มชะลอตัวจากอุปสรรคในการเข้าเติมสินค้าในพื้นที่ เช่น ห้างสรรพสินค้า และโรงงานอุตสาหกรรมที่ปิดให้บริการ  แต่บริษัทฯ ได้นำสินค้าที่มีความเหมาะสมกับสถานการณ์ปัจจุบันเข้ามาจำหน่ายผ่านตู้จำหน่ายสินค้าอัตโนมัติแทน
นอกจากนี้ บริษัทฯ ยังคงสามารถสร้างรายได้จากการให้บริการการฝากเงินและโอนเงิน (Banking Agent) ที่เพิ่มมากขึ้น จากพฤติกรรมของผู้ใช้งานที่ลดการทำธุรกรรมทางการเงินผ่านสาขาและตู้ ATM ของธนาคาร รวมถึงรายได้ค่าบริการ สื่อโฆษณา บนตู้จำหน่ายสินค้าอัตโนมัติที่ซึ่งสอดคล้องกับปริมาณการให้บริการ และจำนวนตู้จำหน่ายสินค้าอัตโนมัติที่เพิ่มขึ้น

สำหรับแนวโน้มธุรกิจในปี 2564 นี้ บริษัทฯ ตั้งเป้าหมายรายได้รวมจะเติบโตอย่างต่อเนื่องในอัตรา 25% โดยปัจจัยหลักมาจากธุรกิจตู้เติมเงิน ธุรกิจตู้ขายสินค้าอัตโนมัติ ธุรกิจศูนย์อาหารและ POS และ ธุรกิจใหม่ E-Money และวางแผนตั้งงบการลงทุนในปีนี้ที่ 800 ล้านบาท
นอกจากนี้ SABUY Group ได้ขยายธุรกิจ ใน SABUY Ecosystem อย่างต่อเนื่องและมีประสิทธิภาพ โดยในปีนี้ บริษัทฯ ได้ลงทุนและขยายธุรกิจร่วมกับพันธมิตรธุรกิจในหลากหลายกิจการ อาทิ เช่น ธุรกิจ CRM &amp; Loyalty Program, ธุรกิจ Payment System, ธุรกิจ E-Commerce, ธุรกิจ Supply Chain ซึ่งเริ่มต้นในธุรกิจอาหารเป็นลำดับแรก  เพื่อเพิ่มความแข็งแกร่งให้กับ Ecosystem ทั้งแบบ Online และ Offline เพื่อสร้างผลประกอบการให้เติบโตอย่างมั่นคงและต่อเนื่อง
ล่าสุดคณะกรรมการ SABUY ได้แต่งตั้งนายณรงค์ชัย ว่องธนะวิโมกษ์  เป็นประธานเจ้าหน้าที่บริหารฝ่ายการเงิน หรือ CFO เพิ่มเติมจากตำแหน่งประธานเจ้าหน้าที่บริหาร บจก. สบาย โซลูชั่นส์ โดย นายณรงค์ชัย ว่องธนะวิโมกษ์ เป็นผู้บริหารด้านการเงินการธนาคารที่มีประสบการณ์สูงมาก เคยดำรงตำแหน่งที่สำคัญในองค์กรขนาดใหญ่ อาทิ ประธานเจ้าหน้าที่บริหารฝ่ายการเงิน (CFO) ของ บมจ.การบินไทย (THAI), รองกรรมการผู้จัดการใหญ่สายกลยุทธ์และการเงิน (CFO &amp; Strategy Head)  ของ ธนาคารซีไอเอ็มบี (ไทย) จำกัด (มหาชน) เป็นต้น  โดยบริษัทฯคาดว่าด้วยความสามารถและประสพการณ์ของนายณรงค์ชัย ว่องธนะวิโมกษ์  จะช่วยเสริมความแข็งแกร่งให้กับทีมบริหารของ SABUY และช่วยสร้างการเติบโตของบริษัทฯอย่างยั่งยืน
 